Úradný vestník L 182 , 05/07/2001 S. 0058 - 0061



Rozhodnutie Komisie z 22. júna 2001 o opatreniach realizovaných užívateľskými štátmi, ktoré sa týkajú informácií a publicity v súvislosti s nástrojom štrukturálnej politiky pre prípravu na vstup (2001/503/ES) KOMISIA EURÓPSKYCH SPOLOČENSTIEV so zreteľom na Zmluvu o založení Európskeho spoločenstva, so zreteľom na nariadenie rady (ES) č. 1267/1999 z 21. júna 1999 zakladajúce nástroj štrukturálnej politiky pre prípravu na vstup [1], a najmä na jeho článok 13 ods.2; keďže: (1) článok 13 ods.1 nariadenia (ES) č. 1267/1999 vyžaduje, aby štáty využívajúce finančnú pomoc v rámci nástroja štrukturálnej politiky pre prípravu na vstup zabezpečili primeranú publicitu opatrení z hľadiska: a) vytvorenia všeobecného povedomia o úlohe, ktorú hrá spoločenstvo vo vzťahu k opatreniam; b) upozornenia potenciálnych užívateľov a profesných organizácií na možnosti, ktoré opatrenia ponúkajú; (2) článok 13 ods.1 nariadenia (ES) č. 1267/1999 predpokladá, že užívateľské štáty zabezpečia najmä postavenie zreteľne viditeľných panelov s logom spoločenstva, ktoré budú ukazovať, že opatrenia spolufinancuje spoločenstvo a že predstavitelia inštitúcií spoločenstva sú riadne zapojení do najvýznamnejších verejných aktivít súvisiacich s pomocou spoločenstva udelenou v rámci ISPA; (3) článok 13 ods.1 nariadenia (ES) č. 1267/1999 ustanovuje, že užívateľské štáty musia každý rok informovať komisiu o iniciatívach podniknutých vo vzťahu na opatrenia o informáciách a publicite; (4) podľa článku 13 ods.2 nariadenia (ES) č. 1267/1999 Komisia prijme podrobné pravidlá týkajúce sa opatrení o informáciách a publicite; (5) podrobné pravidlá týkajúce sa opatrení o informáciách a publicite boli prekonzultované s riadiacim výborom, na ktorý sa odkazuje v článku 13 ods.2 nariadenia č. 1267/1999; opatrenia stanovené v tomto rozhodnutí sú v súlade so stanoviskom tohto výboru, ROZHODLA TAKTO: Článok 1 Podrobné pravidla aplikovateľné na informácie a publicitu vo vzťahu k pomoci v rámci nástroja štrukturálnej politiky pre prípravu na vstup podľa nariadenia (ES) č. 1267/1999 sú definované v prílohe. Článok 2 Toto rozhodnutie nadobúda účinnosť tretím dňom nasledujúcim po jeho uverejnení v Úradnom vestníku Európskych spoločenstiev. Toto nariadenie je záväzné vo svojej celistvosti a priamo uplatniteľné vo všetkých členských štátoch.V Bruseli 22. júna 2001 Za Komisiu Michel Barnier člen Komisie [1] Ú. v. ES L 161, 26.6.1999, s. 73. -------------------------------------------------- PRÍLOHA POŽIADAVKY NA INFORMÁCIE A PUBLICITU Vykonávacie ustanovenie pre informácie a publicitu v súvislosti s pomocou poskytovanou v rámci nástroja štrukturálnej politiky pre prípravu na vstup 1 OPATRENIA TÝKAJÚCE SA informácií a publicity o pomoci z ISPA sú určené: - na zvýšenie povedomia verejnosti o aktivitách Európskeho spoločenstva a o ich transparentnosti; - na informovanie potenciálnych užívateľov a profesných organizácií o možnostiach ponúkaných ISPA. Cieľom opatrení týkajúcich sa informácií a publicity je informovanie širokej verejnosti a aj potenciálnych a finálnych užívateľov vrátane: - regionálnych, miestnych a iných verejných orgánov, - hospodárskych a sociálnych partnerov, - mimovládnych organizácií, - projektantov a podporovateľov, - všetkých ostatných zainteresovaných strán. 2. VŠEOBECNÉ PRINCÍPY Orgány zodpovedné za implementáciu projektu ISPA (ďalej len "zodpovedné orgány") zodpovedajú za všetky opatrenia týkajúce sa publicity na mieste. Publicita sa realizuje v spolupráci s odbormi komisie, ktoré musia byť informované o opatreniach prijatých za týmto účelom. Zodpovedné orgány uskutočnia všetky vhodné administratívne opatrenia na zabezpečenie účinnej aplikácie týchto opatrení a na zabezpečenie spolupráce s odbormi komisie. Opatrenia o informáciách a publicite sa prijmú hneď potom, čo bude rozhodnuté o pomoci z ISPA. Komisia si vyhradzuje právo na iniciovanie postupu na zníženie alebo zrušenie pomoci ISPA, ak užívateľský štát neplní svoje záväzky podľa predkladanej prílohy. V takom prípade sa použije postup špecifikovaný v prílohe III.I, oddiel VIII Finančného memoranda ISPA uzavretého s každým užívateľským štátom. 3. POKYNY TÝKAJÚCE SA OPATRENÍ O INFORMÁCIÁCH A PUBLICITE Napriek podrobným pravidlám v bode 4 sa v súlade s opatreniami o informáciách a publicite uplatňujú nasledovné princípy. 3.1 Médiá Zodpovedné orgány musia najvhodnejším spôsobom informovať médiá o akciách spolufinancovaných ISPA. Účasť Európskeho spoločenstva sa musí primerane odrážať v týchto informáciách. Na tento účel má byť predmetom informačných opatrení formálne začatie realizácie projektov a dôležitých fáz ich implementácie, a to najmä pokiaľ ide o regionálne médiá (tlač, rozhlas a televízia). Musí sa zabezpečiť vhodná spolupráca s delegáciami komisie v príslušných užívateľských štátoch. 3.2 Informačné podujatia Organizátori informačných podujatí, ako sú konferencie, semináre, veľtrhy a výstavy v súvislosti s implementáciou projektov spolufinancovaných ISPA, musia výslovne upozorniť na účasť Európskeho spoločenstva. Mala by sa využiť príležitosť na vystavenie vlajky Európskeho spoločenstva v zasadacej miestnosti a emblému Európskeho spoločenstva na dokumentoch. Delegácie komisie v užívateľských štátoch musia v prípade potreby pomáhať pri príprave a realizácii takých podujatí. 3.3 Informačný materiál Publikácie (ako sú brožúry a prospekty) o projektoch alebo podobných opatreniach by mali, popri použitých národných, regionálnych alebo miestnych emblémoch, obsahovať na titulnej strane zreteľný emblém spoločenstva. Ak publikácia obsahuje predslov, mal by byť podpísaný osobou zodpovednou v užívateľskom štáte a za komisiu zodpovedným členom komisie alebo určeným zástupcom, aby bola zabezpečená jasná informácia o účasti spoločenstva. V takých publikáciách musia byť uvedené osoby zodpovedné za informovanie zainteresovaných strán. Vyššie uvedené princípy platia aj pre audiovizuálny materiál a webové stránky. 4. POVINNOSTI UŽÍVATEĽSKÝCH ŠTÁTOV Informácie a publicita musia byť počas trvania projektu predmetom koherentného súboru opatrení definovaných zodpovedným orgánom v spolupráci s komisiou. Užívateľské štáty zabezpečia, aby zástupcovia komisie, vrátane jej delegácií, boli riadne zapojení do najdôležitejších verejných aktivít súvisiacich s ISPA. Pri implementácii projektov musí zodpovedný orgán uskutočniť nasledovné opatrenia na oznámenie účasti ISPA v uvedenom projekte. a) Informácie týkajúce sa projektu Musia sa realizovať opatrenia o informáciách a publicite na mieste, aby sa vytvorilo všeobecné verejné povedomie o pomoci Európskeho spoločenstva prostredníctvom ISPA. Zodpovedné orgány by mali najvhodnejšou formou zverejniť obsah projektov a mali by zabezpečiť odovzdanie dokumentov miestnym a regionálnym médiám a uchovávať ich tak, aby boli k dispozícii pre zainteresované strany. Opatrenia na mieste by mali obsahovať: - reklamné pútače vztýčené na stavebných miestach, - stále pamätné tabule na zariadeniach prístupných širokej verejnosti inštalované v súlade so špecifickými ustanoveniami týkajúcimi sa informácií na mieste uvedenými ďalej. b) Všeobecné informácie týkajúce sa ISPA Okrem opatrení uvedených v bode a), národný koordinátor ISPA pravidelne vypracúva všeobecné informácie o pomoci ISPA pridelenej príslušnému štátu, pričom zdôrazní implementáciu projektov a dosiahnuté výsledky. Tieto všeobecné informácie by sa mali predložiť aspoň raz za rok a Komisia by ich mala mať k dispozícii pre svoju výročnú správu. Tieto informácie budú mať formu brožúr všeobecného záujmu, odborného audiovizuálneho materiálu (napr. videoklip) a tlačových konferencií na príslušnej úrovni. Tieto informácie musia obsahovať projekty zoskupené podľa druhu a/alebo sa sústreďovať na projekty všeobecného záujmu. Mali by sa poskytnúť národným, regionálnym televíznym a rozhlasovým staniciam, komisii a na požiadanie ostatným zainteresovaným stranám definovaným v bode 1. 5. PRÁCA MONITOROVACÍCH VÝBOROV - Zástupcovia komisie v monitorovacích výboroch v spolupráci s národným koordinátorom ISPA zabezpečia zhodu s prijatými ustanoveniami týkajúcimi sa publicity a to najmä tými, ktoré sa týkajú reklamných pútačov a pamätných tabúľ (pozri ďalšie osobitné ustanovenia), - opatrenia o informáciách a publicite a primerané dôkazy, ako sú fotografie, predloží zodpovedný orgán predsedom monitorovacích výborov. Kópie takých materiálov sa odovzdajú komisii, - predsedovia monitorovacích výborov odovzdajú komisii všetky informácie potrebné pre jej výročnú správu, - monitorovacie výbory zabezpečia, aby boli k dispozícii primerané informácie o ich práci. V tomto zmysle každý monitorovací výbor informuje médiá o pokroku projektu, za ktorý je zodpovedný, tak často, ako to považuje za potrebné. Predseda je zodpovedný za styk s médiami pričom mu pomáha zástupca komisie, - pri významných podujatiach ako sú napríklad stretnutia na vysokej úrovni alebo inaugurácie, sa v spolupráci s komisiou a jej delegáciami v užívateľských štátoch, uskutočnia vhodné opatrenia. 6. ZÁVEREČNÉ USTANOVENIA Komisia môže, ak to považuje za vhodné po diskusii s národným koordinátorom ISPA a zodpovedným orgánom, iniciovať špecifické doplnkové opatrenia. Zodpovedný orgán môže v každom prípade realizovať doplnkové opatrenia. Musí konzultovať s komisiou a informovať ju o podniknutých iniciatívach tak, aby sa Komisia mohla primerane podieľať na ich realizácii. Aby sa uľahčila implementácia týchto opatrení, Komisia môže poskytnúť primeranú pomoc a môže vydať pokyny. Osobitné ustanovenia týkajúce sa reklamných pútačov a pamätných tabúľ Aby sa zaručila viditeľnosť projektov ISPA, užívateľské štáty zabezpečia, aby boli dodržané nasledovné opatrenia o informáciách a publicite. 1. REKLAMNÉ PÚTAČE Reklamné pútače sa vztýčia na stavebných miestach projektov podporovaných ISPA. Také pútače musia mať miesto vyhradené pre údaj o účasti Európskeho spoločenstva. Reklamné pútače musia mať rozmer zodpovedajúci rozsahu činnosti. Časť pútača vyhradená pre Európske spoločenstvo musí spĺňať tieto kritériá: - musí zaberať aspoň 50 % celkovej plochy pútača, - musí zobrazovať normalizovaný emblém Európskeho spoločenstva a musí obsahovať text uvedený v pripojenom príklade. Ak zodpovedný orgán nevztýči pútač oznamujúci jeho účasť na financovaní projektu, pomoc Európskeho spoločenstva sa oznámi na špeciálnom reklamnom pútači. V takom prípade analogicky platia predchádzajúce príslušné ustanovenia týkajúce sa Európskeho spoločenstva. Pútače sa odstránia najneskôr šesť mesiacov po dokončení prác a nahradia sa pamätnými tabuľami v súlade s ustanoveniami bodu 2. 2. PAMÄTNÉ TABULE Na miestach prístupných verejnosti sa umiestnia stále pamätné tabule. Okrem emblému Európskeho spoločenstva musia také tabule poukazovať na príspevok Európskeho spoločenstva na projekt. Ako vzor pre požadovaný obsah by sa mal použiť nasledovný text: "Tento projekt bol spolufinancovaný Európskym spoločenstvom na … %. Po dokončení projektu (uviesť rok), celkové náklady na projekt boli… (národná mena) a celkový príspevok Európskeho spoločenstva bol… (národná mena)." +++++ TIFF +++++ --------------------------------------------------